तिसलुनि सहरतोर विस्वसिरेनाह्‌कु, किर्स्तुना बळयि पोलु लोहतदु मुनेता सीटि
“आक्रिता परिक्सा एप्रिल 3 तारिक बेसतारम दिया 10 एगसोरे मनदग़ा” इनजोरे गुरजि आबुर कीतोग़. बराबर अदे वेलाते तासतद मता.
पिसिह केवाल किर्स्तु येसु इद दुनियाते वायनेनाह्‌क वने, बूम पुटनामुनेने देवुळि बराबर कगो तासता. तान कगो एवता इन्ह्‌तोर, बराबर कगो, निल्पिह कीतद कगो (गलातितोर 4:4). ओना निल्पिह कीतद बराबर कगोते, बेत्लेहेम इनदनद जागाते बराबर ओग़ पुटटोग़.
येसु किर्स्तु ओसो वने वास्तोग़. अद दुस्रा कगो निल्पिह कीतद मन्ह्‌ता, मति अद निल्पिह कीतद कगोतुन, देवुळतुन विळ्सिसि बोग़े पुनोग़. इद 1 तिसलुनितोर पुस्तकता उंद मोदुल कबुर आंदु. इद केपा येसु कुस्क्ने वावोग़ आयनोग़. 4:16-17 वेहतपु, ओग़ मोदुल देवतुलता आल्का, ओसो देवुळता अकुम ऊरनद लेङता संगे, देवुळदीपतग्डाह वायनोग़. ओग़ मोयुलपोग़ोन वायनोग़, अस्के किर्स्तुन विस्वस कीस डोलतोरु, मुने जीवा अरयनुर. ताना पयाये जीवात मनवालोर विस्वसिर, ओरा संगे सामिन कलियलाह, मेंदुल अग़्के मोयुलपोग़ोन वळ्‍दे दायनुर, इद्रमे येसुना लोकुर अमेसा ओना संगे मनदनुर.
तिसलुनितोर विस्वसिर यहुदि आयवोर मतोर. ओर विस्वस कीतस्केडाहे, तमा विस्वसतेनाह्‌क तिपलते अर्न्दुर. अग्डोर येसुना विरुदतोरु, पोलुन वने सहरताहि पूंडिस मतोर. ओरिह्‌क किर्स्तुनाङ पोल्‍लोन काग़्हता पग़वाह्‌कु, पोलु इद सीटटुन रासिस लोहतोग़. देवुळतुह्‌क विचर वानाह ताकना, दिनमे बेस कबळ कीस पिसना, येसु ओसो वायनेनाह्‌क तयर मनदना, ओना अग़ ऊळसोर मनदना, इव पोल्‍लोन काग़्हतलाह इद सीटि रासतोग़. इव पोल्‍लोङ मयेनाह्‌क वने मन्ह्‌ताङ. येसुन केपसोर इद बूमते माट मनाह्‌जोम, आपुना ऐंगेटोर विस्वसिरिन दीरा ईयना, ओसो माट येसुनेनाह्‌के पिसिह्‌नल इनजोर, दुस्रोरा मुनेह मावा बेसतल साक्सि मनदना गावले.
1
जोहरता पोल्‍लो
1 नना पोलुनन, सीलास* ओसो तिमोति✡, माटु इद सीटटुन मीक तिसलुनि सहरते मनवालोर विस्वसिरा मुडुह्‌क✡ रासलाह आतोम. मीट देवुळबाबाना संगे, ओसो येसुसामि किर्स्तुना संगे जोळेम आतोरिर, मीक देवुळताहि सुकमि, देय्वा दोर्कि.✡
तिसलुनितोर विस्वसिरा ताकमुळि
2-3 मीट येसु किर्स्तुन विस्वस कीताह्‌कु, बाताल बाताल कबळ कीतिर, ओसो दुस्रोर विस्वसिरिन जीवा कीताह्‌कु,✡ ओरा संगे बह कह्‌टेम कीतिर, अहे ओसो मावा येसुसामि किर्स्तुना पोग़ोन बह मेग़्किस आसा तासतिर इनजोर,✡ मावा देवुळबाबाना मुनेह सीता कीसोर मह्‌नोम. ओसो मियेनाह्‌क पार्तना कीयह्‌पा, मीट सबेटोरेनाह्‌क अमेसा देवुळतुन जोहर कीय्ह्‌नोम.✡ 4-5 देवुळि जीवा कीतोर मावोर विस्वसिरिर! येसु किर्स्तुना बेसता कबुरतुन मियगा पोकुर कीतोम अस्के, अद सिरप तोडटा पोल्‍लोय आयो. मति अद कबुरता मेटे, देवुळता जीवा तना लाव तोहता.✡ अह आसि, अद कबुर देवुळताहे वाता इन्जि, मीवा पूरा बर्वस मता.✡ इदिन ऊळिसि, अद मीक तना मन्कलोर आयना इन्जि आचता इनजोर,✡ माट पुतोम. अदिनेनाह्‌क वने जोहर कीय्ह्‌नोम.
मीट विस्वस कीसि बेद्रमतोरिर आतिर इन्जि, माट ऊळतोम. अद्रमे माट मियगा मनदह्‌पा बेद्रमलेह्‌का ताकतोम, अदिन मीट वने पुतिर;✡ मीवा पाय्दातेनाह्‌क माट अद्रम ताकतोम. 6 मीट वने येसुन विस्वस कीताह्‌कु, पकाय तिपलते अरतिर. तेला मति देवुळता जीवा, मीक ईतद गिर्दाते, बेसता कबुरतुन नमतिर.✡ अचोन तिपलते वने, बेसता कबुरतुन नमताह्‌कु, मावा लेह्‌का ओसो सामिना लेह्‌का ताकलाह आतिर.✡ 7 अदिनेनाह्‌क इंजेके मीवा मकिदुनिया पटटोर सबेटोर विस्वसिर, ओसो अकाया पटटोर सबेटोर विस्वसिर, मीक ऊळिस ताकना लेह्‌कान आतिर.✡ 8 बह इतेके, सामिना पोल्‍लो मियग्डाहिये, ईनाह-आनाह मन्कलोरगा पोकुर आसोर एवता. ओसो मीट देवुळतुन बेद्रम विस्वस कीतिर, अद पोल्‍लो वने पोकुर आता. सिरप मकिदुनिया पटटे ओसो अकाया पटटेन आयो, मति सबे जागाने पोकुर आता.✡ अदिनेनाह्‌क इंजेके, मीवा विस्वसता लोप्पा माक बाताले वेहतलाह गर्ज इले. 9 माट मियगा वातोम अस्के, मीट बह माक बेस-नेह्‌ना ऊळतिर,✡ ओसो बह पेन-बोमान मोळ्कना विळ्सिसि, जीवात मनदनद निटम देवुळतुन माळलाह, तानेके मिळ्न्दतिर;✡ 10 बह मीट देवुळता मग़ि, तना जागाताहि ओसो वायनद दियातुन, अग़ ऊळसोर मह्‌निर,✡ इव सबे पोल्‍लोन लोकुर वेहतलाह आतोर. देवुळ जीवा अर्हतोग़ ताना मग़ि येसुये,✡ देवुळ ईयनद आक्रिता सिक्साताहि माक पिसिह कीस्तोग़.✡
* 1:1 सीलासिन सिलवानुस वने इंदुर. ओसो ओना लोप्पा बळयिरा पुस्तकते 15:22—18:5 इव अद्‍यय्कने अर्वलाह दोर्किह्‌ता. ✡ 1:1 बळयिर 16:1 ✡ 1:1 बळयिर 17:1-4 ✡ 1:1 रोम सहरतोर 1:6-7 ✡ 1:2-3 गलातितोर 5:6; 1 तिसलुनितोर 3:6; 1 तिमोति 1:13-14; इब्रितोर 6:10 ✡ 1:2-3 रोम सहरतोर 8:25; 15:4 ✡ 1:2-3 रोम सहरतोर 1:8-9 ✡ 1:4-5 रोम सहरतोर 15:13; 1 कुरिंततोर 4:20; 2 कुरिंततोर 6:6 ✡ 1:4-5 कुलुसितोर 2:1-3 ✡ 1:4-5 2 पत्रु 1:10 ✡ 1:4-5 2:10 ✡ 1:6 बळयिर 13:52; 2 कुरिंततोर 6:10; गलातितोर 5:22-23 ✡ 1:6 बळयिर 17:5-10; 1 कुरिंततोर 4:16 ✡ 1:7 4:10; 1 पत्रु 5:3 ✡ 1:8 रोम सहरतोर 1:8; 16:19; 2 तिमोति 2:9 ✡ 1:9 2:1 ✡ 1:9 बळयिर 14:15; 1 कुरिंततोर 12:2; 1 योहन 5:21 ✡ 1:10 मत्याल 16:27; 1 कुरिंततोर 1:5-7; 1 तिसलुनितोर 4:16 ✡ 1:10 बळयिर 2:24 ✡ 1:10 रोम सहरतोर 5:9; 1 तिसलुनितोर 2:16; 5:9