3
विस्वसिरा मुडगा बेद्रमतोर मुक्यालोर तासना
1 बोराय विस्वसिरा मुडगा मुक्यानन आयकन इनजोर ऊळिह्‌तोर, ओरा विचर बेसतलिये, इद पोल्‍लो सेतेमताये.✡ 2 बेद्रमतोग़ मुक्यान निल्पिह कीयना इतेके, ओनगा कसुर दिसवप मनवाल, दुस्राङ बेविस्किने ऊळवा उंदिय मुतेन पोस मनवाल,✡ बेस बुदते तिरियवाल, तनाङ विचर्किन आव्रे कीस ताकवाल, सबेटोरिह्‌क विचर वानाह ताकवाल,✡ बोरे आयि ओना लोन वातेके ओरिन बेस ऊळवाल,✡ देवुळता पोल्‍लो बेस काग़्हवाल,✡ इद्रमलेह्‌का मनदना गावले. 3 ओग़ कल लोटि मनदनद आयो, नल्हतना-कोह्‌कना केवाल मनदनद आयो, वह्‌चळ केवाल मनदनद आयो,✡ मति गूनमते वळ्ह्‌कवाल मनदना,✡ ओसो कोताना लालुस मनदनद आयो.✡ 4 मुक्यानाङ पिलाङ-पेकोर इतेके, ओना पोल्‍लोते वरेम आसि, ओन पूरा कदर ईसि ताकना, इद्रमलेह्‌का ओग़ु तना लोतोरिन बेस तिर्हतना गावले. 5 (तनाय लोतोरिन ओन्क तिर्हतलाह वायो इतेके, देवुळता मुडुन ओग़ बह तिर्हता पग़यनोग़?) 6 ओग़ु वेल्‍लाजोमताहि येसुसामिन नमिस ताकवाल मनदना गावले. पूना-पूना विस्वसते वातोनु मुक्याल तासमा. तासतेके (“नना सबेटोरिह्‌काय नेह्‌ना मन्कनन इन्जि, ओर नाक मुक्याल आयलाह तासतोर,” इद्रम इनजोरे,) ओग़ पोमाडेङ आयनोग़ बहे.✡ अस्के देयह्‌कना मुक्याह्‌क ईतद सिक्सा इद्रमतोन्कु वने दोर्कग़ा, (बह इतेके अद वने नना बेरोनन इन्जि, देवुळताहि एग़ता). 7 येसुन नमवोर वने, ओग़ कर्तुळ मन्कल इन्जि ऊळनुर, इद्रमलेह्‌का मुक्याल ताकना गावले.✡ अद्रम ताकवेके, ओना लजा दायग़ा, (अस्के ओनाङ बोरे केंजोर आयनुर). इद्रम आयना इन्जि, देयह्‌कना मुक्याल ऊळसोर मन्ह्‌ता.✡
विस्वसिरा मुडगा बेद्रमतोर सेवा केवालोर तासना
8 अद्रमलेह्‌का विस्वसिरा मुडगा, सेवा केवालोरिन* वने तासनदु.✡ बेद्रमतोर सेवा केवालोरिन निल्पिह कीयना इतेके, नाटेनोर ओरिन कदर एवालोर मनदना गावले. ओरु कल लोटिर मनदनद आयो,✡ नाळेह कीस तिनवालोर मनदनद आयो.✡ ओसो ओरगा रेंड वेंजेह्‌कना बुद मनदनद आयो. 9 ओरु किर्स्तुना लोप्पा देवुळ पुन्पिह कीतव पोल्‍लोन पोसि नमसोरे, जीवाताहि सेतेमते ताकना गावले.✡ 10 मुक्यालोरा लेह्‌का, सेवा केवालोरिन वने, मुने पर्ह्‌किस ऊळना गावले. पया ओरगा बाताले तप दोर्कवेकेने, ओर विस्वसिरा मुडगा सेवा केवालोर आयिर.✡ 11 अद्रमलेह्‌का सेवा कीयनवु†, नाटेनोर कदर ईयनव मनदना, कूदिङ अनववु,✡ बेस बुदते तिरियनवु, सबे पोल्‍लोने सेतेमते मनदना गावले.
12 सेवा केवालोर इतेके, दुस्राङ बेविस्किने ऊळवा उंदिय मुतेन पोस मनवालोर, तमाङ पिलाङ-पेकोरिनु, तमाङ लोह्‌कने मनवालोरिन बेस ताकिह केवालोर आयिर. 13 विस्वसिरा मुडगा बोर बेस-नेह्‌ना सेवा कीस्तोर, ओरा पेदिर पेसग़ा, किर्स्तु येसुनगा ओरा विस्वस पका मेग़्कग़ा.✡
इद सीटटा लोप्पा पोलु वेहतह्‌तोग़
14-15 इंजेके नियके चट्पिट वायकन इन्जि, नावा आसा मन्ह्‌ता.✡ मति बहाय आसि, आल्सेम आतेक बारा, इद सीटि नीक रासिसीय्ह्‌नन. देवुळता लोतोर बेद्रम ताकना, तेन निमा पुनदना इन्जि, इव पोल्‍लोङ नीक वेहतह्‌नन. देवुळता लोतोर बोर इतेके, किर्स्तुन नमवालोर जीवात मनदनद देवुळता मुलु.✡ बेद्रमलेह्‌का रायिना, जोताना, आदरते लोन नितह्‌ता, अद्रमलेह्‌काने विस्वसिरा मुल बेगा बेस ताकिह्‌तोर, अगा देवुळता सेतेम पोल्‍लो नितह्‌ता.✡
16 ओसो किर्स्तुना लोप्पा, देवुळ पङ्ने कीतव पोल्‍लोङ पका असलताङ मन्ह्‌ताङ, इद करलिये.✡
“किर्स्तु मान्वल आसि माक दिसतोग़.✡
ओग़ु देवुळता मग़ इन्जि, पवित्र जीवा तोहता.
ओग़ हामुरताहि तेग़्कतस्के, देवतुल्क साक्सि मताङ.✡
ओग़ तना डीसाते कलियनाहु, देवुळि ओन पोग़ोन ओता.✡
ओना कबुर दुस्राङ जातिनोरगा आबुर आता.
दुनियामेटोर लोकुर ओन नमतोर.”✡
✡ 3:1 बळयिर 20:28 ✡ 3:2 5:9 ✡ 3:2 तीतुस 2:2 ✡ 3:2 रोम सहरतोर 12:13; 1 तिमोति 5:10; इब्रितोर 13:2 ✡ 3:2 2 तिमोति 2:24; तीतुस 1:6-8 ✡ 3:3 2 तिमोति 2:24 ✡ 3:3 तीतुस 3:2 ✡ 3:3 6:9-10; 2 तिमोति 3:2; इब्रितोर 13:5 ✡ 3:6 6:4; 2 तिमोति 3:4 ✡ 3:7 बळयिर 6:3; 16:2; 2 कुरिंततोर 8:21 ✡ 3:7 6:9-10; 2 तिमोति 2:26 * 3:8 सेवा केवालोरिन इंग्रजिते अद्रमतोरिन “डीकन” इन्ह्‌तोर. ✡ 3:8 पिलिपितोर 1:1 ✡ 3:8 तीतुस 2:3 ✡ 3:8 तीतुस 1:7; 1 पत्रु 5:2 ✡ 3:9 1:5,19 ✡ 3:10 5:22 † 3:11 सेवा कीयनवु “ओराङ मुतेस्कु” इद वने आया पग़यह्‌ता. ✡ 3:11 2 तिमोति 3:3; तीतुस 2:3 ✡ 3:13 मत्याल 25:21 ✡ 3:14-15 4:13 ✡ 3:14-15 इब्रितोर 10:21; 1 पत्रु 2:5 ✡ 3:14-15 2 तिमोति 2:19 ✡ 3:16 रोम सहरतोर 16:25 ✡ 3:16 योहन 1:14; 1 पत्रु 1:20 ✡ 3:16 लूकाल 24:4; 1 पत्रु 1:12 ✡ 3:16 मार्कल 16:19; 1 पत्रु 1:21 ✡ 3:16 रोम सहरतोर 16:26; कुलुसितोर 1:23; 2 तिसलुनितोर 1:10