किर्स्तुना बळयि मत्याल रासतदु बेसता कबुरि
उंद दिया बार आता इतेके, राजाना वग़ोग़ कोत्लाल नीवा लोतगा वातोग़. “नाळि राजाल नीक कलियलाह वायनोग़,” इनजोर ओग़ कबुर वेहतह्‌तोग़. पया नीवा कयदे उंद पुस्तक ईसि, नीक इन्ह्‌तोग़, “इद पुस्तक अर्विसि राजाना लोप्पा कतम पुनदकिन. पया ओग़ वातस्के, निमा तयर आयकिन.”
“देवुळ लोहतोग़ पिसिह केवाल येसुराजाल मावा बूमते वातोग़,” इन्जि मत्याल इद पुस्तकते माक कबुर वेहतह्‌तोग़. वेग़ येसुराजाल मीक जीवा कीसि, तना राजेमते ओयलाह मीक पर्ह्‌किह्‌तोग़. अद राजेमते मीटु अमेसा-अमेसातुह्‌क ओना संगे गिर्दाते मनदा पग़यकिर. इद पुस्तकतुन अर्विसि, मीटु ओनु बेस पुनदा पग़यकिर.
मत्याल ऊक-ऊके यहुदि जाततोरा सास्त्रमता सीता कीस्तोग़. अद सास्त्रमते रासतपु, यहुदिरा बेरोग़ राजाल दाविद, वेना राजपुळ्गते येसुसामि पुटटोग़. मति यहुदिर केपसोर मतपु, येसु इद दुनियाता राजानलेह्‌का आयोग़. ओग़ उंद पूना रीतता राजेमतुन निल्पिह कीयलाह वातोग़.
मत्याल मुने सिद्‌वा एनवाल मन्जि, कोताना ऊपे जीवातोग़ मंदोग़. मति येसु ओन केयताह्‌कु, ओग़ तना लालुसतुन पोहचि येसुनाङ कग़यलाह अतोग़. इद्रमलेह्‌का वेन केयतपु, येसुराजाल मीक वने नेंड केयसोर मन्ह्‌तोग़. ओग़ तना राजेमि मीवा जीवातगा निल्पिह कीयलाह ऊळिह्‌तोग़.
1
येसुसामिनाङ मुनेतोर पेदल्क
(लूकाल 3:23-34)
1 देवुळ इद बूमते लोहतोग़, येसु किर्स्तु, वेना लोप्पा नना रासलाह आतन. सास्त्रमते वेनाङ तादोर-बाबोरा लेका रासिस तासतोर, ओर इह मतोर. येसु (यहुदि जाततोरा पेदामुय्तोग़)*अब्रहम मुय्तोना, ओसो दाविद राजाना पुळ्गताहि✡ पुटटोग़.✡ 2 अब्रहम मुय्तोना मग़ि इसकि पुटिस मतोग़, इसक मुय्तोना मग़ि याकुबि, याकुब मुय्तोह्‌कु बारा मग़्कु पुटिस मतोर. ओरग्डाहि ओर्वोग़ यहुदाल इनवाल मतोग़. 3 यहुदानाङ मग़्कु पर्साल ओसो जेराल, वेरा तलोग़ि तामरि इनदनदु†. पर्साना मग़ि एस्रोनि, एस्रोनिना मग़ि अराम. 4 अरामना कूळते आमिनदाबि पुटटोग़, आमिनदाबिना मग़ि नहसोनि, नहसोनिना मग़ि साल्मोन.
5 साल्मोन वेग़ राहबि इनदनद (दुस्रा जाततद) आंचाना संगे जोळेम आतस्के, ओना कूळते बोहजि पुटटोग़.✡ वेग़ बोहजि रूतिना संगे जोळेम आतस्के ओबेदि पुटटोग़,✡(अद रूति वने दुस्रा जातता आंदु). ओबेदिना मग़ि यीसाल. 6 पया यीसाह्‌कु दाविद राजाल पुटटोग़.
मुने बेदु ऊरियाना मुते मता, अद रांडे मुतेना संगे दाविद जोळेम आतस्के, साल्मोन पुटटोग़.✡ 7 पया साल्मोन राजाना मग़ि रहबामि, रहबामिना मग़ि अबियाल, अबियाना मग़ि आसाल. 8 पया आसाह्‌कु यहोसपति, यहोसपतिह्‌कु योरमि, योरमना कूळते उजियाल पुटटोग़. 9 उजियाह्‌कु योतमि, योतमिह्‌कु अहजि, अहजिह्‌कु एजेक्याल पुटटोग़. 10 एजेक्याह्‌कु मनासे, मनासेह्‌कु आमोनि, आमोनिह्‌कु योसियाल पुटटोग़. 11 योसियाना मग़िह्‌कु यकोनियाल, वेना पया ओसो उय्तुर पेकोर पुटटोरे. अद वेलाते बेबिलोन देसेमतोर यहुदि जाततोरगा वासि लळय कीतोर, लळय कीसि यहुदि जाततोर वेल्‍लाटोर लोकुरिनु तमा देसेमते दोहच ओतोर.
12 बेबिलोनते ओरिन दोहच ओतापेग़्के यकोनियाह्‌कु साल्तियाल, साल्तियाह्‌कु जरुबाबेल पुटटोग़. 13 जरुबाबेलिह्‌कु अबिहुदि, अबिहुदिह्‌कु एल्यकिमि, एल्यकिमिह्‌कु अजुराल पुटटोग़. 14 अजुराह्‌कु सादोकि, सादोकिह्‌कु याकमि, याकमिह्‌कु एलिहुदि पुटटोग़. 15 एलिहुदिह्‌कु एलियजरि, एलियजरिह्‌कु मतानि, मतानिह्‌कु याकुबि पुटटोग़. 16 पया याकुबिह्‌कु योसेपि पुटटोग़. योसेपना मुते मरियालि, तेनाये पोटाताहि कोनि येसु पुट वातोग़, ओने देवुळ लोहतोग़ पिसिह केवाल‡ किर्स्तु इन्ह्‌तोर.
17 इद्रमलेह्‌का अब्रहम मुय्तोनाहि दाविद राजानगा एवनाह, सबे पोसि चोव्दा तादो-पीळिङ आताङ. ओसो दाविदिनाहि यहुदि लोकुरिन बेबिलोनते दोहच ओस मतोर अव दियाङ एवनाह चोव्दा तादो-पीळिङ आताङ. अहे ओरिनु बेबिलोनते ओतग्डाहि इतेके, देवुळ लोहतोग़ पिसिह केवाना पुटमुळ एवनाह, चोव्दा तादो-पीळिङ आताङ.
येसु बह पुटटोग़
(लूकाल 2:1-7)
18 देवुळ लोहतोग़ पिसिह केवाल येसु इद्रम पुटटोग़ इतेके, ओना तलोग़ मरियानु योसेपि ताल्ह्‌किसि पोल्‍लो करल कीस मतोग़. वेर इर्वुर जोळेम आयनामुनेन, अदु नेलाङ हव्कतद दिसता; इदु देवुळता पवित्र जीवाता लावता मेटेन आता. 19 तान ताल्ह्‌कतोग़ कोय्तोग़ योसेपि, अदु नेलाङ हव्कता इन्जि ओग़ पुतोग़. ओग़ कर्तुळ मन्कल मताह्‌कु, तान लोकुरा मुनेह इजक तेंडनायो, इद्रम ओना विचर मता. अदिनेनाह्‌कु नना तान कुस्क्ने विळ्सिसीकन इन्जि, ओग़ विचर कीतोग़. 20 तना जीवाते वेग़ इद्रम आलिह कीनेके ऊळाटु, देवुळबाबाना उंद देवतुलि कलाते वासि ओन वेहता, “ए योसेपि, दाविद राजाना पुळ्गतोनिन, मरियाना पोटाते बेद पेनेम मन्ह्‌ता, अदु मन्कना आयो, मति देवुळता पवित्र जीवातेनाहिये मन्ह्‌ता. अदिह्‌क निमा तान ततलाह पेग़्के-मुनेह आयमा. 21 अदु पेकान पुटिह कीयग़ा, ओना पेदिरि येसु (इतेके देवुळि पिसिह कीस्ता) इनजोर तासा. बाराह्‌क इतेके ओग़े तना लोकुरिन, ओरा पापमताहि पिसिह केवाल आयनोग़,✡” इन्जि देवतुल वेहता.
22-23 (इव सबे बाराह्‌कु इद्रम आताङ इतेके, वेल्‍लाङे वर्साना मुने, देवुळबाबाल तना कबुरतोना संगे इदिनलोप्पा वेहचि,
ऊळाटु, कोय्तोह्‌क अनवदु लेया पिला नेलाङ हव्कग़ा, तान्क पेकाल पुटनोग़.
अहे ओना पेदिरि “इमानुवेल” इन्जि तासनुर,✡
इह वेहच मतोग़. “इमानुवेल” इतेके “मावा तोळ देवुळि”, इद्रम अर्तम आस्ता. देवुळि मुने वेहच मताङ इव गोटिङ इंजेके करल आताङ.)
24 पया योसेपि उंजिस तेदताहे देवतुल वेहतपे सबे कीतोग़. अहे मरियानु मर्मिङ कीयलाह लोन ओतोग़. 25 मतिंगा अदु रिकम आनाह्‌जोमु, ओग़ ताना संगे ऐंगे कलियोग़, कय बोयोग़. तान्क पेकाल पुटटस्के योसेपि ओना पेदिरि येसु तासतोग़.
* 1:1 यहुदि जाततोर इस्रयेल देसेमते मंदुर, ओरिन इस्रयेलतोर वने इंदुर. ✡ 1:1 रोम सहरतोर 1:3-4; 2 तिमोति 2:8; तोहचीतव पोल्‍लोङ 22:16 ✡ 1:1 रोम सहरतोर 9:5; 1 तिमोति 2:5 † 1:3 पुटमुळ अद्‍यय 38 अर्वाटु. ✡ 1:5 यहोशू 7:22-23; रूति 4:20-21 ✡ 1:5 रूति 4:13-17 ✡ 1:6 2 शमूएल 12:24 ‡ 1:16 देवुळ लोहतोग़ पिसिह केवाल वेन इब्रि पोल्‍लोते मसिहा इन्ह्‌तोर, युनानि पोल्‍लोते किर्स्तु इन्ह्‌तोर. ✡ 1:21 देवुळताङ पाटाङ 130:8; बळयिर 4:12; 10:43; 13:26; 1 तिमोति 1:15; 2:5 ✡ 1:22-23 यशायाह 7:14