2
किर्स्तु येसुना कबळतुन नाळेह केवा कीम
1 अदिनेनाह्‌क बाबा, किर्स्तु येसुना मेटे, देवुळि माक देय्वा ईता. अद देय्वाते, दीराते सेवा कीसोर मन.✡ 2 नना काग़्हतव पोल्‍लोन, वेल्‍लाटोर मन्कलोरा मुनेह निमा केंजतिन.✡ अव पोल्‍लोन काळ्ङलाहि, दुस्रोरिन काग़्हतना लायकतोर सेतेमतोरिह्‌क वेहा.
3 किर्स्तु येसुना सेवा कींदोम, आदिनेनाह्‌कु माट तिपल आतोम. ओर्वोग़ बेसतोग़ सीपय तिपल आस्तोग़, अद्रमलेह्‌का निमा वने ओना सेवा कीयनाह्‌कु, मावा संगे तिपल आम.✡ 4 लळय केवाल सीपयि तन्क कबळ ईतोग़ साय्बान, गिर्दा कीयलाहि ऊळिह्‌तोग़, अदिनेनाह्‌क दुस्राङ कबस्कने एग़्कोग़.✡ 5 अहे कग़्सवाल मन्कल, अग्डा अडो मतप वितवेक अचोन, ओन्क इनम दोर्को.✡ 6 अद्रमे ओसो एपुर पेसनाह कास्तकारि केवाल मन्कह्‌के, मुनेता पंटा दोर्कना गावले.✡ 7 नना वेहतह्‌नन अव पोल्‍लोना लोप्पा सीता कीम, देवुळि सबे पोल्‍लोने नीक तेल्व ईयग़ा.
8 दाविद राजाना कूळतोग़, येसु किर्स्तुन सीता कीम.✡ हामुरतग्डाहि देवुळि ओन जीवा अर्हता.✡ नना पोकुर कीयनद इदे बेसता कबुर आंदु. 9 इदे बेसता कबुरतुन पोकुर कीयनाह्‌क, नना तिपल आयलाह आतन; लाग्वोग़ मन्कन दोहतप लेह्‌कान, नाक दोहचि जेलते वाटटोर.✡ मति देवुळता पोल्‍लोतुन इतेके, बोग़े दोहच तास पग़वोग़.✡ 10 अदिनेनाह्‌क देवुळि आचतोर लोकुरेनाह्‌क,✡ सबे तिपल्किन आपसोर केमेन मह्‌नन.✡ ओर किर्स्तु येसुन विस्वस कीताह्‌कु, देवुळि ओरिन पिसिह कीयि, ओसो ओर अमेसातुह्‌क मनदनद, ताना डीसाता वेह्‌चतगा मनिर इनजोर,✡ इव तिपल्किन आपिह्‌नन.✡
11 इद पोल्‍लो सेतेमताये:
माट किर्स्तुना संगे डोलतप लेह्‌कान आतल,
इतेके ओनाय संगे जीवात मनदकल.✡
12 तिपल्किन आपसोर केमेन मतेक अचोन,
ओना संगे राजेम ताकिह कीकल,✡
मति ओन पुनोम इनजोर इतेक अचोन,
ओग़ वने माक पुनोन इनजोर इनदनोग़.✡
13 ओनगा मावा बर्वस कम मतेकाय, ओग़ बर्वसतोग़े मनदनोग़,✡
ओग़ मावा लेह्‌का आयोग़, ओना गूनम बेस्केन मिळ्न्दो.✡
सामिह्‌क विचर वानाह ओना कबळ कीम
14 मियग्डोर विस्वसिरिन नना वेहतन, अव पोल्‍लोन सीता कीसीसोर मन. पोल्‍लोने गिटोगटो आयमाट इनजोर, देवुळता मुनेह ओरिन बेस वेहा.✡ अद्रम आतेके, बाताले पाय्दा दोर्को, मति केंजवालोरा विस्वस बूळेम आस्ता.✡ 15 निमा इद्रम मन: देवुळि नीक ऊळिस बेस गिर्दा आनाह मनदलाह, अद्रम मन.✡ बेस-नेह्‌ना कबळ कीतेके, लजा अरनाह आयो. निमा देवुळता सेतेम पोल्‍लोतुन तपवालेवा काग़्हचि,✡ बेस-नेह्‌ना कबळ केवाल मन्कना लेह्‌कान मन. 16 देवुळतुन सीता केवा, उगस-उगसताङ पोल्‍लोङ वळ्ह्‌कवालोरगा अनमा. अद्रम वळ्ह्‌कवालोर देवुळतग्डाहि पका जेक आसोर दास्तोर.✡ 17 ओर वेहतनव पोल्‍लोङ, कळियनद नोमुरता लेह्‌कान, पूरा पोकुर आस मन्कलोरा विस्वसतुन बूळे कीस्ताङ. उमनेयाल✡ ओसो पिलेतुस इनवालोर, अद्रमताङ पोल्‍लोङ काग़्हतह्‌तोर. 18 डोलतोर जीवा अरयनद कगो मारता इनजोर वेर काग़्हचि, सेतेम पोल्‍लोताहि लेसतोर.✡ अदिनेनाह्‌क उच्वुर मन्कलोरा विस्वसतुन बूळे कीयलाह आतोर.✡* 19 (अद्रम कीतेक तेला, लोतुन मेग़्किह कीयनद जोताता लेह्‌कान,) देवुळताङ निटम विस्वसिर, विस्वसते मेग़्किस निच मन्ह्‌तोर.✡ जोतातगा माल्काना पेदिर रासतपु, (ओरा ताकमुळ इव पोल्‍लोङ तोहतह्‌ता:)सामि तना मन्कलोरिन पुन्ह्‌ता✡ ओसो “बोर सामिनोरोम इन्ह्‌तोर, ओर लाग्वाङ कबस्कनाहि जेक मनिर,”✡ इनजोर तोहतह्‌ता.
20 इदिन सीता कीम्ह्‌टु: उंद बेरा लोतगा बंगर-वेंडिनाङ गिनेङ-कस्लाङ मन्ह्‌ताङ, अहे मराताङ, तोळ्योताङ वने मन्ह्‌ताङ. बंगरतविन, वेंडटविन, एळ्मतोर वातस्के काळ्ङिह्‌तोर, दुस्रान बार केनकेनेता कबळतेनाह्‌क काळ्ङिह्‌तोर.✡ 21 (विस्वसिरा लोप्पा वने इद्रमलेह्‌काने.) नना पोग़ोन वेहतव लाग्वाङ कबस्कनाहि, बोग़ तन्क सुद्रे कीस्तोग़,✡ ओग़ एळ्मतोर वातस्के काळ्ङनद मादा लेह्‌कान, तना माल्काल देवुळता कबळतेनाह्‌क एग़िस मन्ह्‌तोग़. ओसो देवुळता कबळतुह्‌क अरयह्‌तोग़, सबे बेसताङ कबस्क कीयलाह तयर आस मन्ह्‌तोग़.✡ 22 अदिनेनाह्‌क तिमोति, लेयोर मन्कलोरगा मनदनव लालुस्कनाहि जेक विता.✡ बेसता विचरते सामिना पेदिरतुन केयवालोरा संगे मन्जि, सेतेमते पिसलाह, सामिन विस्वस कीस पिसलाह, जीवा कीसोर मनदलाह,✡ ओर्विह्‌क-ओर्वोग़ कलियिस मनदलाह पर्ह्‌का.✡ 23 बुदलेवव, उगसताङ पोल्‍लोने गिटोगटो आयनग्डाह जेक मन. अद्रमताङ पोल्‍लोङ सिरप जग्ळम पुटिह कीस्ताङ इनजोर पुतिने.✡ 24 सामिना सेवक मन्कल जग्ळम आयनद आयो,✡ मति सबेटोर मन्कलोरा संगे कुलुल बुदते मनदना.✡ दुस्रोरिन देवुळता पोल्‍लो काग़्हतलाह उसर मनदना,✡ तिपलते दीरा पोस मनदना. 25 ओसो विरुद केवालोरिन, कुलुल बुदते तेळियिह कीयना.✡ अद्रम कीतेके, देवुळि ओरिन वने पापमता अग़दाहि मल्हचि, सेतेमतुन पुनाह कीतेक कीयग़ा बहे.✡ 26 ओसो नाक विचर वायनदिन कीयिर इनजोर, देयह्‌कना मुक्याल ओरिन एग़्किह कीस तासता. ओर वने बुदि दोर्किह कीसि, देयह्‌कना मुक्याना वदताहि, पिह्‌ट अरतेक अरयनुर बहे.✡
✡ 2:1 इपिसुसतोर 6:10 ✡ 2:2 1 तिमोति 6:12; 2 तिमोति 1:13 ✡ 2:3 1:8 ✡ 2:4 1 तिमोति 1:18; 2 पत्रु 2:20 ✡ 2:5 1 कुरिंततोर 9:25; 2 तिमोति 4:8 ✡ 2:6 1 कुरिंततोर 9:10 ✡ 2:8 मत्याल 1:1 ✡ 2:8 बळयिर 2:24 ✡ 2:9 पिलिपितोर 1:7,13; 2 तिमोति 1:8 ✡ 2:9 बळयिर 28:31; 1 तिसलुनितोर 1:8; 2 तिमोति 4:17 ✡ 2:10 तीतुस 1:1-4 ✡ 2:10 कुलुसितोर 1:24 ✡ 2:10 2 कुरिंततोर 4:17 ✡ 2:10 1 कुरिंततोर 9:22; 2 कुरिंततोर 1:6 ✡ 2:11 रोम सहरतोर 6:8; 1 तिसलुनितोर 5:10 ✡ 2:12 मत्याल 19:28; लूकाल 22:29 ✡ 2:12 मत्याल 10:33; लूकाल 12:9; यहुदाल 3-4 ✡ 2:13 रोम सहरतोर 3:3-4; 1 कुरिंततोर 1:9 ✡ 2:13 गिनती 23:19; तीतुस 1:1-4; इब्रितोर 6:18; याकुब 1:17 ✡ 2:14 1 तिमोति 5:21; 2 तिमोति 4:1 ✡ 2:14 1 तिमोति 6:4; तीतुस 3:9 ✡ 2:15 रोम सहरतोर 6:13 ✡ 2:15 याकुब 1:18 ✡ 2:16 1 तिमोति 6:20; 2 तिमोति 3:13; तीतुस 3:9 ✡ 2:17 1 तिमोति 1:20 ✡ 2:18 1 कुरिंततोर 15:12; 1 तिमोति 6:21 ✡ 2:18 1 तिमोति 1:19; तीतुस 1:11 * 2:18 ओर मन्कलोर जीवा अरयनदिना लोप्पा बाताङ काग़्हन्दुर इन्जि, नेंड बोन्के तेळियो. मति ओरु येसुना सेतेम कबुरतुन मिळ्हचि, तमाय बुदते काग़्हचि, लोकुरिन लेसिह कींदुर. ✡ 2:19 यशायाह 28:16-17; 1 तिमोति 3:14-15 ✡ 2:19 गिनती 16:5; योहन 10:14-15 ✡ 2:19 लूकाल 13:25-27 ✡ 2:20 रोम सहरतोर 9:21 ✡ 2:21 1 तिमोति 6:11 ✡ 2:21 इपिसुसतोर 2:10; 2 तिमोति 3:17; 4:9-11; तीतुस 3:1 ✡ 2:22 1 कुरिंततोर 6:18-20; 1 तिमोति 6:11 ✡ 2:22 1 तिमोति 1:14 ✡ 2:22 रोम सहरतोर 14:19; 1 तिमोति 1:5 ✡ 2:23 1 तिमोति 1:3-4; 6:4; तीतुस 3:9; याकुब 4:1 ✡ 2:24 1 तिमोति 3:3; तीतुस 1:7 ✡ 2:24 1 तिसलुनितोर 2:6-7 ✡ 2:24 1 तिमोति 3:2 ✡ 2:25 गलातितोर 6:1; 1 पत्रु 3:16 ✡ 2:25 1 तिमोति 2:3-4; 2 तिमोति 3:7 ✡ 2:26 1 तिमोति 3:7